Document ID: 31974R2380

Tarybos reglamentas (EEB) Nr. 2380/74
1974 m. rugsėjo 17 d.
dėl informacijos, susijusios su Europos ekonominės bendrijos mokslinių tyrimų programomis, skleidimo nuostatų patvirtinimo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 235 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę,
kadangi, siekdama padėti įgyvendinti Sutarties 2 ir 3 straipsniuose minimus tikslus ir laikydamasi Sutarties 235 straipsnio sąlygų, 1973 m. gegužės 14 d. ir 1973 m. birželio 18 d. Taryba patvirtino Europos Bendrijos mokslinių tyrimų programas;
kadangi Taryba pasiliko teisę vėliau apibrėžti su šių programų vykdymu susijusios informacijos skleidimo nuostatas;
kadangi todėl būtina apibrėžti šias nuostatas;
kadangi Europos ekonominės bendrijos steigimo sutartyje neapibrėžti šiam tikslui būtini įgaliojimai,
PRIĖMĖ ŠĮ REGLAMENTĄ:
1 straipsnis
Šio reglamento nuostatos taikomos informacijai ir išradimams, patentuotiniems ar nepatentuotiniems, susijusiems su Europos ekonominės bendrijos mokslinių programų, patvirtintų šiais sprendimais, vykdymu:
a) 1973 m. gegužės 14 d. Tarybos sprendimas Nr. 73/125/EEB [1] dėl mokslinių tyrimų programos standartų ir informacinės medžiagos srityje (sertifikuota informacinė medžiaga) patvirtinimo;
b) 1973 m. gegužės 14 d. Tarybos sprendimas Nr. 73/126/EEB [2] dėl aplinkos apsaugos mokslinių tyrimų programos patvirtinimo;
c) 1973 m. gegužės 14 d. Tarybos sprendimas Nr. 73/127/EEB [3] dėl mokslinių tyrimų programos žemės išteklių teledetekcijos srityje patvirtinimo;
d) 1973 m. birželio 18 d. Tarybos sprendimas Nr. 73/174/EEB [4] dėl aplinkos apsaugos mokslinių tyrimų programos patvirtinimo (tiesioginis projektas);
e) 1973 m. birželio 18 d. Tarybos sprendimas Nr. 73/175/EEB [5] dėl mokslinių tyrimų programos standartų ir informacinės medžiagos srityje (sertifikuota informacinė medžiaga) patvirtinimo;
f) 1973 m. birželio 18 d. Tarybos sprendimas Nr. 73/176/EEB [6] dėl naujųjų technologijų (saulės energijos panaudojimo ir žaliavų pakartotinio panaudojimo) mokslinių tyrimų programos patvirtinimo;
g) 1973 m. birželio 18 d. Tarybos sprendimas Nr. 73/179/EEB [7] dėl mokslinių tyrimų programos informacinės medžiagos ir metodų srityje (Bendrijos informacinis biuras) patvirtinimo;
h) 1973 m. birželio 18 d. Tarybos sprendimas Nr. 73/180/EEB [8] dėl aplinkos apsaugos mokslinių tyrimų programos patvirtinimo (netiesioginis projektas).
2 straipsnis
1 straipsnyje minima informacija ir išradimai yra Bendrijos nuosavybė.
Komisija, kai to reikia, užtikrina šių išradimų apsaugą Bendrijos vardu.
3 straipsnis
Taisyklės dėl patentuotinų ar nepatentuotinų išradimų, kilusių iš pagal sutartį atlikto mokslinio tyrimo ar darbo, nuosavybės teisės nustatomos kiekvienoje sutartyje.
Jeigu šie išradimai priklauso rangovui, Bendrija gauna nemokamą licenciją naudoti juos savo poreikiams.
Rangovas privalo naudoti jam priklausančius išradimus arba užtikrinti jų naudojimą pagal sąlygas, atitinkančias Bendrijos interesus, ir sutartyje nustatytą laikotarpį.
Jeigu rangovas be pateisinamos priežasties nevykdo savo įsipareigojimo taip naudoti šiuos išradimus arba užtikrinti jų naudojimą, Komisija, laikydamasi 6 ir 7 straipsniuose nustatytų sąlygų, turi teisę išduoti sublicencijas.
4 straipsnis
Komisija kaip įmanoma greičiau perduoda 1 straipsnyje minimą informaciją valstybėms narėms, asmenims ir įmonėms, kurie valstybės narės teritorijoje atlieka mokslinius tyrimus ar vykdo gamybos veiklą, kuri pateisina teisę naudotis tokia informacija. Komisija gali perduoti šią informaciją nustatydama sąlygą, kad informacija turi išlikti konfidenciali ir negali būti perduodama tretiesiems asmenims.
5 straipsnis
Komisija skelbia tą informaciją, kuri negali būti panaudota pramoniniais tikslais ir kurios pobūdis nepateisina to, kad ji turėtų būti prieinama tik valstybėms narėms ir 4 straipsnyje minimiems asmenims bei įmonėms.
6 straipsnis
Valstybės narės turi teisę gauti Komisijos licenciją dėl patentuotinų ar nepatentuotinų išradimų, priklausančių Bendrijai. Tai taip pat taikoma asmenims ir įmonėms, kurie valstybės narės teritorijoje atlieka mokslinius tyrimus ar vykdo gamybos veiklą, kuri pateisina teisę gauti tokią licenciją.
Jeigu pareiškėjas neįsipareigoja užsiimti efektyvia gamyba Bendrijos teritorijoje, gali būti atsisakyta išduoti licenciją.
Kai pagal 3 straipsnio ketvirtą pastraipą Komisija turi teisę išduoti sublicencijas, ji jas išduoda laikydamasi tų pačių sąlygų.
Komisija išduoda tokias licencijas ar sublicencijas tokiomis sąlygomis, dėl kurių susitariama su licencijų gavėjais, ir pateikia visą informaciją, kurią turi teisę pateikti ir kuri yra būtina tam, kad būtų galima naudotis licencijomis. Minėtos sąlygos ypač turi būti susijusios su tinkamo atlyginimo sumokėjimu ir, kai tai taikytina, su licencijos gavėjo teise išduoti sublicencijas tretiesiems asmenims bei įsipareigojimu laikyti informaciją komercine paslaptimi.
Jeigu nepavyksta susitarti dėl ketvirtoje pastraipoje numatytų sąlygų, licencijos gavėjai gali kreiptis dėl ginčo sprendimo į Europos Bendrijų Teisingumo Teismą, kad pavyktų nustatyti tinkamas sąlygas.
7 straipsnis
Komisija skelbia pasiūlymus dėl neišimtinių licencijų suteikimo visomis tinkamomis priemonėmis.
Jeigu, paskelbus šiuos pasiūlymus, nepateikiamos paraiškos licencijoms gauti, Komisija skelbia juos Europos Bendrijų oficialiajame leidinyje. Jeigu, praėjus šešiems mėnesiams nuo tokio paskelbimo, nepateikiama nė viena paraiška, Komisija gali siūlyti ir suteikti išimtines licencijas ne ilgesniam kaip penkerių metų terminui.
Sublicencijoms, kurias Komisija išduoda pagal 3 straipsnio ketvirtos pastraipos nuostatas, taikomi tie patys reikalavimai. Tačiau išimtinės sublicencijos galiojimo laikotarpiu tokios sublicencijos turėtojas negali prieštarauti tam, kad savininkas naudojasi išradimu, o savininkas negali išduoti jokių kitų licencijų.
8 straipsnis
Informacija ir išradimai, kuriuos Bendrija turi teisę teikti ir kuriems taikomos šio reglamento nuostatos, gali būti perduoti ar iškeisti pagal susitarimų ar konvencijų su trečiąja šalimi ar tarptautine organizacija sąlygas, laikantis Sutarties 228 straipsnyje numatytų reikalavimų.
9 straipsnis
Sudarydama reikiamas sutartis, Komisija užtikrina, kad bus laikomasi šio reglamento nuostatų ir įtraukia į sutartis atitinkamas sąlygas.
10 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1974 m. rugsėjo 17 d.

Labels: 7
15